บสก.จ้างทรีนีตี้แต่งตัวขายหุ้น
ถกธปท.เข้าตลาดหลักทรัพย์ปีหน้าถือเงินลุยซื้อสินทรัพย์บสท.หมื่นล.
20 ส.ค. 2554

ถกธปท.เข้าตลาดหลักทรัพย์ปีหน้าถือเงินลุยซื้อสินทรัพย์บสท.หมื่นล.
บสก.ลุ้นอีก 2 เดือนบล.ทรีนีตี้ เคาะแผนเข้าจดทะเบียนตลาดหลักทรัพย์ แต่กองทุนฟื้นฟูฯ ยังหวั่นไม่พร้อม
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์กรุงเทพพาณิชย์ (บสก.) เปิดเผยว่า บสก.ได้เลือกบริษัทหลักทรัพย์ทรีนีตี้ เป็นที่ปรึกษาการเงินในการเข้ามาประเมินระบบภายในทั้งหมดของ บสก. ซึ่งประกอบไปด้วย การบริหารความเสี่ยง การบริหารเงิน ความต่อเนื่องทางธุรกิจ และระบบไอที เพื่อเตรียมตัวเข้าจดทะเบียนในตลาดหลักทรัพย์แห่งประเทศไทย (ตลท.) โดยคาดว่าจะสรุปได้ภายใน 2 เดือนนี้ และจะนำผลการศึกษาทั้งหมดไปหารือกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ซึ่งเป็นผู้ถือหุ้นใหญ่ของ บสก. ว่าจะอนุมัติให้เข้าจดทะเบียนใน ตลท.หรือไม่ 
อย่างไรก็ตาม ถ้ากองทุนฯ อนุมัติ คาดว่า บสก.จะเข้าจดทะเบียนตลาดหลักทรัพย์ช่วงปี 2555
จากผลการศึกษาของที่ปรึกษาการเงินเบื้องต้น ระบุว่า บสก.มีสถานะทางการเงินที่ดีที่สุดแห่งหนึ่งในบรรดาบริษัทบริหารสินทรัพย์ และมีความพร้อมที่จะเข้าจดทะเบียนในตลาดหลักทรัพย์แล้ว แต่มีบางประเด็นที่กองทุนฯ ยังสงสัยอยู่ จึงต้องกลับมาศึกษาให้ครอบคลุมเพื่อประกอบการพิจารณาอีกครั้งหนึ่ง
เมื่อเดือน ก.พ.ที่ผ่านมา บสก.ได้ทำหนังสือถึงธนาคารแห่งประเทศไทย (ธปท.) เพื่อขออนุญาตขยายการประกอบธุรกิจอีก 5 ประเภท คือ 1.การประเมินราคาสินทรัพย์ 2.ธุรกิจบริหารสินทรัพย์ 3.การรับจ้างบริหารโครงการ 4.ร่วมทุนกับบริษัทอสังหาริมทรัพย์ในการพัฒนาที่ดิน และ5.จัดตั้งกองทุนอสังหาริมทรัพย์ ซึ่งอยู่ระหว่างการพิจารณาอนุมัติของ ธปท.โดยการขยายธุรกิจจะทำให้ บสก.สามารถทำธุรกิจที่กว้างขวางและมีช่องทางรายได้มากขึ้น 
ขณะเดียวกัน บสก.อยู่ระหว่างการเจรจารับซื้อสินทรัพย์ด้อยคุณภาพ หรือหนี้ที่ไม่ก่อให้เกิดรายได้ (เอ็นพีแอล) และสินทรัพย์รอการขาย (เอ็นพีเอ) จากสถาบันการเงินประมาณ 23 แห่งด้วยกัน โดยคาดว่าจะได้ข้อสรุปในเร็วๆ นี้
นอกจากนี้ มีแผนที่จะไปประมูลซื้อสินทรัพย์จากบรรษัทบริหารสินทรัพย์ไทย (บสท.) อีกประมาณ 1 หมื่นล้านบาท ซึ่งอยู่ระหว่างการเข้าไปตรวจสอบสินทรัพย์อยู่ โดยปีนี้ บสก.ตั้งเป้าหมายรายได้ 1.2 หมื่นล้านบาท ซึ่งเชื่อมั่นว่าสามารถทำได้ตามเป้าหมาย